
      Vi startede med at sætte os i grupper, hvor vi planlagde forløbet. Nogle fandt ud af hvilke sange vi skulle bruge, mens andre lavede en brainstorm over dukketeatret (hvilke roller der skulle indgå o.lign.). 
      Da vi fastlagde den overordnede handling af stykket prøvede vi hele tiden at sætte det i et pædagogisk perspektiv. Dette gjorde vi bl.a. ved at lave stykket brugervenligt, altså lave den således, at den passede til den pågældende målgruppe vi skulle ud og optræde for. Vi valgte at bygge stykket op på baggrund af et meget samfunds aktuelt  emne, der gør sig gældende i børnehaver idag. Det skulle altså være noget som børnene kunne relatere til og måske endda lære noget af. 

Selve forløbet

      Efterfølgende begyndte vi at øve på de valgte sange. Vi sang dem først igennem og der blev så eksperimenteret med forskellige instrumenter. Vi fik alle mulighed for at udfordre vores musiske færdigheder idet så godt som os alle skulle spille på forskellige instrumenter, der var helt nye for os. Jeg skulle eksempelvis spille på en marimba, det var vældig spændende og jeg fik lært noget nyt. Vi arbejdede kort med at se på noderne og samtidig fik vi træning i at lytte til instrumentet. Det er en vigtigt del, når man skal ud at optræde. Det at man dels kan høre når det pågældende instrument man spiller på lyder forkert  og dels at man har en idé om, hvordan den skal stemmes.
 
Opførelsen

      Dagen kom, hvor vi skulle ud i en børnehave og optræde for en gruppe børn. Det var noget af en overraskelse for os da vi så rummet, hvor vi skulle opføre stykket. Det var et lille lokale og vi kunne med det samme se, at det på ingen måde var realistisk at få alle instrumenterne derind, hvis det skulle lyde ordentligt. Vi fravalgte derfor nogen af de instrumenter som vi vurdere bedst kunne undværes. Efter en masse besvær lykkedes det os at få stillet højtalerne op og guitarerne var nogenlunde rigtig stemt. 
      Stykket kunne begynde og det gjorde det således. Der stod vi med alle vores talenter og en meget lidt engageret børnegruppe. De sad bare musestille og kiggede på os, hvilket jeg tror kom bag på de  fleste af os. Vi ved at børn er meget forskellige, nogen er frembrusende  mens andre er meget generte. Denne gruppe af børn var alle i den sidste kategori.
      Grundet det fysiske rum kom lyden heller ikke ordentlig ud. Vi havde intet andet valg end at gøre vores bedste, men vi stod klumpet sammen. De forskellige instrumenters lyde og effekter kom derfor, desværre, ikke ordentlig til udtryk og det gjorde os mere usikre under opførelsen af dukketatret.
      Set i bakspejlet er der ingen tvivl om, at vi til en anden gang skal have set rummene, så vi på baggrund af det kan udvælge de instrumenter vi skal bruge. Samtidig tror jeg en lidt ældre børnegruppe (i netop dette stykke) ville passe bedre. 
      En anden mulighed kan være, at børnene kommer ud på UC Vest, hvor vi så opføre stykket for dem. Der har vi lokaler med den rette størrelse og en betydelig bedre akustik.
      Til sidst skal det dog pointeres, at vi lærte noget af den her opgave. Selvom det for de fleste af os var en fiasko, så gav det stof til eftertanke. Jeg tror således også at vi en anden gang har en bedre idé om, hvad og hvordan stykket/sangene skal tilrettelægges og hvor meget det egentlig kræver at ”være på”.  

